კალი უჩისი

კარლი მარინა ლოაიზა (; დ. 17 ივლისი, 1993, ალექსანდრია, ვირჯინია, აშშ), უფრო მეტად ცნობილი სასცენო ფსევდონიმით კალი უჩისი — ამერიკელი მომღერალი და სიმღერების ავტორი. 2012 წელს გამოუშვა სადებიუტო მიქსტეიპი „Drunken Babble“. რეპერ Tyler, The Creator-თან და პროდიუსერ დიპლოსთან ერთად იმუშავა თავის სადებიუტო EP-ზე „Por Vida“ (2015). ხელი მოაწერა კონტრაქტს Virgin EMI Records-ს სადებიუტო სტუდიური ალბომის „Isolation“ (2018) გამოსაშვებად. ალბომი ბილბორდ 200-ში 34-ე ადგილზე გავიდა და ფართო მოწონება დაიმსახურა. შემდეგ მან ხელი მოაწერა კონტრაქტს Interscope Records-სთან. 2020 წელს გამოუშვა მეორე სტუდიური ალბომი და თავისი პირველი ესპანურენოვანი პროექტი „Sin Miedo (del Amor y Otros Demonios)“. იმავე წელს გამოუშვა სინგლი „Telepatía", რომელიც ვირუსულად გავრცელდა TikTok-ზე და მოხვდა ბილბორდის ცხელ ასეულში. ნამუშევარმა მიიღო ორმაგი პლატინის სერტიფიკატი ამერიკის ხმისჩამწერი კომპანიების ასოციაციისგან (RIAA). მესამე სტუდიური ალბომი, Red Moon in Venus (2023) ბილბორდ 200-ში მეოთხე ადგილზე გავიდა, ხოლო მეოთხე ალბომი და მუსიკოსის მეორე ესპანურენოვანი პროექტი Orquídeas (2024) მეორე ადგილზე.

2019 წელს Kaytranada-სთან ერთად ჩაწერა სიმღერა „10%", რომელმაც მიიღო გრემის ჯილდო საუკეთესო საცეკვაო ჩანაწერის ნომინაციაში. ასევე მიღებული აქვს ამერიკული მუსიკის ჯილდო, ბილბორდის ორი მუსიკალური ჯილდო და ლათინური გრემის ჯილდოს ნომინაცია.

 ადრეული ცხოვრება 
დაიბადა ალექსანდრიაში 1993 წლის 17 ივლისს. მამა კოლუმბიელი, ხოლო დედა ამერიკელი არის. მუსიკოსს აქვს კოლუმბიის მოქალაქეობა. პატარაობისას კარლის მამა კოლუმბიაში დაბრუნდა. ის ზაფხულს ატარებდა კოლუმბიაში მამასთან, ბიძებსა და დეიდებთან ერთად. სკოლაში ისწავლა ფორტეპიანოსა და საქსოფონზე დაკვრა. ის ხშირად აცდენდა გაკვეთილებს და დადიოდა სკოლის ფოტო-ლაბორატორიაში, სადაც იღებდა ექსპერიმენტულ მოკლემეტრაჟიან ფილმებს. იმის გამო, რომ მუსიკოსი გატაცებული იყო ფოტოგრაფიით, მან თვითონვე შექმნა სადებიუტო მიქსტეიპის გარეკანი.

გაკვეთილების გაცდენისა და ოჯახში უთანხმოების გამო მუსიკოსი სახლიდან წამოვიდა. ამ პერიოდის განმავლობაში ის თავის მანქანაში ცხოვრობდა და სიმღერებს წერდა. თავიდან არ აპირებდა მუსიკოსობას, რადგან დაინტერესებული იყო რეჟისორობით და არ უყვარდა ყურადღების ცენტრში ყოფნა.

 კარიერა 
კალი უჩისმა 2012 წლის 1 აგვისტოს გამოუშვა სადებიუტო მიქსტეიპი „Drunken Babble“. ნამუშევარი მოიცავდა დუ-ვოპის, რეგისა და 2000-იანი წლების დასაწყისში პოპულარული რიტმ-ენდ-ბლუზის ჟანრებს. 2014 წელს სნუპ დოგთან ერთად გამოუშვა სიმღერა „On Edge" მიქსტეიპისთვის „That's My Work 3“. 2015 წლის თებერვალში გამოუშვა სადებიუტო EP „Por Vida“. 2015 წლის ოქტომბერში ლეონ ბრიჯსთან ერთად გამართა ტურნე აშშ-სა და კანადაში. 2017 წლის აპრილში უჩისმა ითანამშრომლა Gorillaz-თან და ჩაწერა რამდენიმე კომპოზიცია ჯგუფის ალბომისთვის „Humanz“. მოგვიანებით გამოუშვა ახალი სინგლი, „Tyrant", ჯორჯა სმიტთან ერთად. ეს კომპოზიცია ყო წამყვანი სინგლი მუსიკოსის სადებიუტო სტუდიური ალბომიდან „Isolation“, რასაც მოჰყვა ტურნე 2017 წლის ივნისში. უჩისმა მიიღო ნომინაციები ლათინური გრემისა და გრემის ჯილდოებზე. 2018 წლის დასაწყისში იმღერა ლანა დელ რეის ტურნეზე და გამოუშვა სადებიუტო სტუდიური ალბომი, „Isolation“, 2018 წლის აპრილში. ალბომმა დაიმსახურა კრიტიკოსებისა და მსმენელების მოწონება.

2019 წლის ივნისში Free Nationals-თან და მაკ მილერთან ერთად ჩაწერა სინგლი „Time". მუსიკოსმა თავისი მეორე სტუდიური ალბომი „Sin Miedo (del Amor y Otros Demonios)“  გამოუშვა 2020 წლის ნოემბერში. ალბომი მთლიანად ესპანურენოვანი იყო. ალბომში შემავალმა კომპოზიციამ „Telepatía" პოპულარობა მოიპოვა 2021 წლის დასაწყისში და მოხვდა სხვადასხვა მუსიკალურ ჩარტში, მათ შორის ბილბორდის ცხელ ასეულში. უჩისმა განაგრძო თანამშრომლობა ისეთ არტისტებთან, როგორებიცაა Don Toliver და SZA.

2022 წლის აპრილში უჩისმა გამოაცხადა თავისი მესამე და მეოთხე სტუდიური ალბომების გამოსვლის შესახებ. სექტემბერში გამოუშვა სინგლი „No Hay Ley". 2023 წლის იანვარში გამოვიდა მუსიკოსის მესამე სტუდიური ალბომის მთავარი სინგლი „I Wish You Roses". ალბომი „Red Moon in Venus“ გამოვიდა 2023 წლის მარტში, რასაც მოჰყვა ტური. 2023 წლის თებერვალში Don Toliver-თან ერთად ჩაწერა კომპოზიცია „4 Me" და იმავე თვეში გამოუშვა ალბომის მეორე სინგლი „Moonlight".

2023 წლის ივლისში გამოვიდა მუსიკოსის ახალი სინგლი, „Muñekita". ამ დროს ის თანამშრომლობდა El Alfa-სთან და JT-თან. აგვისტოში ჩაწერა კოლაბორაციული ნამუშევარი Karol G-ისთან ერთად მუსიკოსის ახალი ალბომისთვის „Mañana Será Bonito (Bichota Season)". ოქტომბერში გამოუშვა ახალი სინგლი „Te Mata". 2024 წლის იანვარში გამოვიდა მუსიკოსის მეოთხე სტუდიური ალბომი „Orquídeas“.

 დისკოგრაფია 
 Isolation (2018)
 Sin Miedo (del Amor y Otros Demonios) (2020)
 Red Moon in Venus (2023)
 Orquídeas (2024)

 რესურსები ინტერნეტში 




 სქოლიო 

კატეგორია:დაბადებული 17 ივლისი
კატეგორია:დაბადებული 1993
კატეგორია:ამერიკელი ქალი მომღერლები
კატეგორია:ამერიკელი რიტმ-ენდ-ბლუზ მომღერლები
კატეგორია:ამერიკელი სოულ-მომღერლები
კატეგორია:Interscope Records-ის შემსრულებლები
კატეგორია:Virgin EMI Records-ის შემსრულებლები
კატეგორია:ცოცხალი ადამიანები